গত ১৪ নভেম্বর প্রকাশ্য জনসভায় দাঁড়িয়ে জেলাশাসককে অশ্রাব্যভাষায় গালিগালাজ করেন প্রদেশ কংগ্রেস সভাপতি অধীর চৌধুরী। এবার জেলা শাসকের অভিযোগের ভিত্তিতে প্রদেশ কংগ্রেস সভাপতির বিরুদ্ধে দুটি জামিন অযোগ্যধারা-সহ একাধিক ধারায় মামলা রুজু করল বহরমপুর থানার পুলিশ। প্রদেশ সভাপতির বিরুদ্ধে যে ধারাগুলি দেওয়া হয়েছে, সেগুলি হল ইউ/এস ১১৭, ১৮৬, ১৮৯, ৩৩২ (কর্মরত অবস্থায় সরকারী কর্মচারীকে মৃদু আঘাত), ৩৫২ (মারধর), ৫০৫, ৫০৬(আশ্রাব্যভাষায় গালিগালাজ), ৫১১(অপরাধ সংগঠিত করার প্রস্তুতি)। বুধবার বহরমপুর থানায় এই মামলা রুজু হয়। তবে পুলিশের এই মামলাকে গুরুত্ব দিতে নারাজ প্রদেশ কংগ্রেস সভাপতি।    
জেলা কংগ্রেসের ডাকে ১৪ নভেম্বর সোমবার বহরমপুর টেক্সটাইল মোড়ে কংগ্রেসের একটি জনসভা অনুষ্ঠিত হয়। ওইদিনের জনসভায় বক্তব্য রাখতে গিয়ে প্রদেশ কংগ্রেস সভাপতি তথা বহরমপুরের সাংসদ অধীর চৌধুরী জেলা শাসককে তীব্র আক্রমণ করে অশ্রাব্যভাষায় গালিগালাজ করেন। তিনি জেলাশাসককে তৃণমূলের জারজ সন্তান এবং মুখ্যমন্ত্রীর পা-চাটা কুত্তা বলে উল্লেখ করেন। জেলাপুলিশ সূত্রে জানা গিয়েছে, এর পরেই জেলাশাসক ওই জনসভার সিডি জোগাড় করে তদন্তের নির্দেশ দেন। জেলা শাসকের নির্দেশ ও অভিযোগের ভিত্তিতে জেলাপুলিশ ঘটনার তদন্তে নামে এবং বুধবার অধীর চৌধুরীর বিরুদ্ধে দু’টি জামিন অযোগ্য ধারাসহ একাধিক ধারায় বহরমপুর থানায় মামলা রুজু করে। জেলাশাসক ইয়েচুরি রত্নাকর রাও জানান, পুলিশকে ওইদিনের সভার মন্তব্যগুলো খতিয়ে দেখার জন্য নির্দেশ দিয়েছিলাম। পুলিশ সিডি জোগাড় করে সেই ঘটনার তদন্ত করে এবং ওঁর বিরুদ্ধে মামলা দায়ের করে। পুলিশের এই মামলার প্রতিক্রিয়ায় প্রদেশ কংগ্রেস সভাপতি জানান, জেলাশাসক শাসক দলের হয়ে কাজ করছেন। ১৪ নভেম্বর আমি জনতার দরবারে সে কথাই বলেছি। প্রশাসন আমার বিরুদ্ধে যত খুশি মামলা করুক তাতে আমার কিছু আসে যায় না।
দেখুন ভিডিও—